Victoria Velasquez (EL), 2025-05-08:
Egentlig er det lidt tilfældigt, og det er, fordi jeg både er socialordfører og beskæftigelsesordfører.
Noget, der er fælles på de områder, er oplevelsen hos folk af at blive gjort til andenrangsborgere.
Selv lige nu lægger vi arm med regeringen i forhold til at få den juridiske undersøgelse af, hvordan de danske myndigheder har været vidne til og desværre også nogle gange involveret i de mest hjerteskærende sager i forhold til international adoption.
Det er sager, hvor man simpelt hen ikke har set de børns værdi som den samme som andres, og jeg er virkelig glad for, at vi har samlet alle partier og løsgængere i den sag og har fået flertal uden om regeringen.
Det, de siger til mig, er, at den oplevelse af at blive opfattet som ikke lige så meget værd er noget, der går igen, også i forhold til at man lige blev revet med i faldet i forhold til arbejdspligten.
Det skulle de selvfølgelig aldrig have været udsat for, og derfor er det rigtig godt, at der kommer ændringsforslag her.
Men det her også udtryk for noget i en større sammenhæng.
Det er udtryk for de konsekvenser, det også har, når man ikke kigger på den enkelte borger, man har foran sig, og tænker: Hvad er det, der giver mening, i forhold til den livssituation som du er i?
Altså at man ser på, at du har den historie, som du har, og at du måske har en uddannelse, som du ikke kan bruge mere.
Det kan være, der bare er brug for noget opkvalificering, og så kan du køre videre.
Det kan også være, at du har været udsat for noget, der har sat mærker på din krop, eller at der fysisk er nogle ting.
Det handler om det der med at sige, at der er én ting, der kan gælde for alle, og så generalisere mennesker på den måde, i stedet for faktisk netop at lave en plan, der giver mening i forhold til det enkelte menneske, der står foran en.
Det handler også om det der med, at hvis man ikke kan forsørge sig og sine, hvilket jo er en grundlovssikret rettighed at kunne, så får nogle af dem lige pludselig at vide, at de skal udføre udnyttejobs og få 40 kr. i timen.
Derfor kommer vi også til at bakke op om de ændringsforslag, som flere udadtil har sagt der bør være, også sydslesvigerne, og også de børn, der er født af dem, som har gjort en vigtig forskel.
Det kan være både dem, som har været sendt afsted som diplomater, eller som har arbejdet for Røde Kors eller andre dele.
Vi mener også, det er forkert, i forhold til at man har fjernet afghanske tolke fra særloven.
Der er virkelig mange af de her forskellige dele, og flere partier har rejst dem.
Det kommer vi til at stille ændringsforslag om.
Men der er også noget andet, som jeg synes er rigtig vigtigt vi får ændret ved den her lov, og jeg kommer også til at stille nogle spørgsmål til ministeren for at prøve at stille de mennesker bare en lille smule bedre i forhold til deres retssikkerhed.
For før jeg blev valgt ind i Folketinget, har jeg været partsrepræsentant og hjulpet mange borgere, og der sker bare noget, når man opbygger et system på den her måde, som man gør fra Christiansborg.
Der sker det, at det bliver systemet før det enkelte menneske.
Der er så mange syge mennesker, der er kommet i klemme, og jeg synes, det er så vildt, at fordi de her mennesker har en anden etnisk baggrund end dansk, lukker man øjnene for, at de også kan have en sygdom, hvor de kommer i klemme.
Derfor kommer vi også til at stille et ændringsforslag om, at du selvfølgelig ikke skal risikere at blive sendt ud i forhold til arbejdspligt og få forværret din helbredstilstand, fordi du har en invaliderende sygdom eller et handicap.
Jeg synes, det er helt vildt, at man er nået frem til den her løsning, som vi ved skubber folk længere væk fra arbejdsmarkedet.
Og når vi ved, at for en stor gruppe er det helbredsmæssige udfordringer, der har spændt ben for, at de er kommet i arbejde, hvorfor så ikke sætte ind der, når vi rent faktisk har lavet flere forskellige ting, vi kan se virker, og hvor tallene er markant bedre?
Der er ikke andet for end at blive ved med at kæmpe.
Og så kan man jo bare glæde sig til, at der kommer valg, og til, at vi forhåbentlig får ryddet op i det her makværk af en lovgivning.
Så vil jeg bare sige til alle jer, som har haft helt ondt i maven og er blevet virkelig såret over den måde, Folketinget behandler jer på: I er ikke alene, og vi er rigtig mange, som bakker jer op, og som tager jeres stemme med herind i Folketinget og kæmper for, at I selvfølgelig ikke skal behandles som andenrangsborgere.